Aces v Púchove

Slovakia-Bulgaria-Hungary

V dňoch 4.-7. apríla tohto roku sa naša škola aktívne zúčastnila projektu ACES, keď poskytla ubytovanie a zorganizovala program na tému solidarita. Študenti z Maďarska a Bulharska bývali u študentov z kvinty, oktávy a II.C. Na tomto úspešnom projekte mali zásluhu pán riaditeľ a vedúca projektu Mgr. Janka Kováčová s pani ing. Miroslavou Crkoňovou, našou triednou učiteľkou.

Program začal v pondelok. Zahraniční študenti boli najskôr na spoločný obed a potom sa stretli s našimi študentmi v školskom parku, kde sa spolu vyfotili. Oficiálne otvorenie sa uskutočnilo o školskom Divadle v podkroví, kde sa predstavili jednotlivé delegácie a predniesli svoje prezentácie. Prezentovala sa daná krajina, jej pohľad na solidaritu v danej krajine a v škole, i s konkrétnymi príkladmi pomoci odkázaným ľuďom. Následne sa študenti vybrali do mesta kde hľadali a realizovali solidárne skutky a vyfotili ich. Potom každý študent popísal danú fotografiu. Tým sa skončil prvý deň a naši hostia odišli do rodín našich študentov.

V utorok sa konal výlet na východné Slovensko. Najskôr sme boli na prehliadke v Múzeu liptovskej dediny v Pribyline. Potom sme sa presunuli do Žákoviec, kde sa nachádza zariadenie pre pomoc ľuďom so sociálnymi problémami, ktoré založil pán farár Marián Kuffa.

Pán Kuffa nám vysvetlil, ako pred 25 rokmi založil toto zariadenie a dal nám „menšiu“, veľmi užitočnú, kázeň. Dosýtosti sme sa najedli v jedálni tohto výnimočného zariadenia. Na záver sme absolvovali prehliadku celého rozsiahleho areálu. Naši študenti sa k tomuto výletu vyjadrili nasledovne:

- „ Bola to zaujímavá skúsenosť. Pán Kuffa je zaujímavý človek, ktorý vie pekne a pútavo hovoriť.“

-„ Podľa mňa je to skvelý príklad solidarity, pretože pán Kuffa nielen rozpráva, ale aj koná☺.“

-„ Myslím si, že to, čo pán Kuffa dokázal, je úžasné. Stará sa o toľkých väzňov, narkomanov a alkoholikov! Ja by som to nedokázal.“

-„ Pán Kuffa je skvelý človek s veľkým srdcom a dufám, že nevzdá svoje úsilie.“

-„ Pán Marián Kuffa je veľmi dobrý človek s veľkým srdcom a rozumom . Páči sa mi, ako sa obetoval pre ostatných ľudí a vybudoval niečo také, ako sú Žákovce.“

Na konci dňa sme ešte navštívili Štrbské pleso. Po namáhavom dni sme sa šťastne vrátili domov.

V stredu sme spoločne vytvárali rybičky, ktoré symbolizovali, že solidaritu môže vyjadriť každý po svojom. Nápad vznikol na stretnutí v Budapešti. Výtvarnú realizáciu dotvorila naša spolužiačka Karolína Hološková. Vo vestibule školy máme dva výjavy. Na jednom naháňa veľká ryba vyplašené malé rybičky. Na tom druhom dobre zorganizované rybičky ženú pred sebou veľkú rybu. Čím sme chceli vyjadriť, že každý z nás, aj keď sme len obyčajné, normálne „tvory“, dokáže urobiť niečo výnimočné, len treba CHCIEŤ a nebáť sa ísť niekedy aj proti prúdu.

Ďalšie ryby, symboly solidarity, zdobia schodisko v hlavnej budove. Spoločne sme ešte vyrobili plagát v podobe hodín, ktoré majú ukázať ostatným, že solidarita by sa mala prejavovať častejšie. Tak často, ako sa len dá.

Aktivít tohto dňa sa zúčastnili aj deti zo špeciálnej základnej školy z Púchova. Po trojhodinovej prestávke sme mali spoločnú diskotéku, kde sme prezentovali a ochutnávali bulharské, maďarské a slovenské národné jedlá. Tým sa skončil tretí deň.

Vo štvrtok ráno sme našich hostí odprevadili na stanicu a rozlúčili sa s nimi. A tak sa tento projekt stal síce minulosťou, ale naďalej zostáva v nás.

Vďaka patrí občianskemu združeniu OPEN, ktoré nám pomohlo s projektom organizačne aj finančne. Vďaka patrí rodinám, ktoré prijali k sebe zahraničných študentov.

Z tohto projektu sme si odniesli ponaučenie, že byť solidárny nie je na hanbu, ale na osoh.

Marek Miček, kvinta